## Pravilnik o utvrđivanju mreže i kriterija o dostatnom broju stanica za tehnički pregled vozila

### NN 166/1998 (30.12.1998.), Pravilnik o utvrđivanju mreže i kriterija o dostatnom broju stanica za tehnički pregled vozila

# CENTAR ZA VOZILA HRVATSKE HRVATSKI AUTOKLUB

Temeljem članka 280. stavka 3. Zakona o sigurnosti prometa na cestama
("Narodne novine", broj 59/96), te Rješenja Ministarstva unutarnjih poslova
Republike Hrvatske broj: 511-01-72-7693/7-93 od 5. kolovoza 1993., Nadzorni
odbor Centra za vozila Hrvatske na sjednici održanoj 17. prosinca 1998.
godine i Upravni odbor Hrvatskog autokluba na sjednici održanoj 17. prosinca
1998. godine (u daljnjem tekstu: stručna organizacija), donijeli su

## **PRAVILNIK**

### **O UTVRĐIVANJU MREŽE I KRITERIJA O DOSTATNOM BROJU STANICA ZA TEHNIČKI PREGLED VOZILA**

Članak 1.

Ovim pravilnikom utvrđuju se mreža i kriteriji o dostatnom broju stanica
za tehnički pregled vozila (u daljnjem tekstu: stanica) s obzirom na kapacitet
i njihovu međusobnu udaljenost.

Ovaj pravilnik se ne primjenjuje na stanice za tehnički pregled traktora.

Članak 2.

Kapacitet stanice za redovni tehnički pregled vozila za jednu tehnološku
liniju utvrđuje se na 20.000 tehničkih pregleda osobnih automobila godišnje.

Standard tehničkih pregleda ostalih vozila utvrđuje se kako slijedi:

za autobuse, tegljače, radna vozila, teretne i kombinirane automobile
kao 1,6 tehničkih pregleda osobnog automobila,

za motocikle i lake prikolice kao 0,6 tehničkih pregleda osobnog automobila,

za priključna vozila i traktore kao jedan tehnički pregled osobnog automobila.

Dva preventivna tehnička pregleda računaju se kao jedan tehnički pregled
osobnog automobila, a jedan periodični pregled kočnica računa se kao četiri
pregleda osobnog automobila.

Članak 3.

Stanice za redovni tehnički pregled vozila mogu se otvoriti:

1. na udaljenosti cestom, najmanje 35 km od najbliže stanice

2. na udaljenosti cestom, od 15 do 35 km ukoliko je na tom području
registrirano najmanje 5.000 vozila

3. na otocima na kojima nema stanice za tehnički pregled vozila

4. u mjestu ili gradu u kojem postoji jedna ili više stanica za redovni
tehnički pregled vozila, a neka od njih ne primjenjuje propise, odnosno
opće akte koje donose stručne organizacije u odnosu na tehnički pregled
vozila i druge poslove koji se obavljaju u stanicama

5. u mjestu ili gradu u kojem postoje do dvije stanice za redovni tehnički
pregled vozila a u jednoj od njih se obavi više od 20.000 tehničkih pregleda
vozila godišnje

6. u mjestu ili gradu u kojem postoji više od dvije stanice za redovni
tehnički pregled vozila a neke od njih obave više od 30.000 tehničkih pregleda
vozila godišnje.

Temeljem kriterija iz prethodnog stavka nova stanica za redovni tehnički
pregled može se otvoriti i na sljedećim lokacijama: Garešnica, Dugo Selo,
Vojnić, Senj, Karlobag, Gračac, Korenica, Benkovac, Obrovac, Biograd n/M,
Čabar, Samobor (ili Sveta Nedelja), Duga Resa, Marija Bistrica, Donja Stubica
(ili Oroslavje), Popovača, Ilok.

Pod tehničkim pregledom prema stavku 1. do 3. ovog članka podrazumijeva
se zbir redovnih i preventivnih tehničkih pregleda vozila bez obzira na
vrstu vozila i broj periodičnih tehničkih pregleda kočnica.

Članak 4.

Ako vlasnik objekta stanice otkaže ugovor na osnovi kojeg je stručna
organizacija bila ovlaštena za obavljanje poslova u stanici ili ako po
bilo kojoj osnovi stručna organizacija prestane obavljati poslove tehničkih
pregleda vozila ili drugih poslova u svezi s tim poslovima u toj stanici,
stručna organizacija će samostalno ili s drugim vlasnikom u tom mjestu
otvoriti drugu neovisno o kriterijima iz stavka 1., 2. i 3. članka 3. ovog
Pravilnika.

Ako se vlasnik objekta stanice ne pridržava zakonskih propisa, ugovorenih
obveza ili općih akata, stručna organizacija može otkazati ugovor, a o
otkazu ugovora će izvijestiti Ministarstvo unutarnjih poslova zbog donošenja
rješenja o oduzimanju ovlaštenja za obavljanje tehničkih pregleda vozila.

Po pravomoćnosti rješenja iz prethodnog stavka stručna organizacija
postupit će sukladno stavku 1. ovoga članka.

Članak 5.

U stanici se mora omogućiti obavljanje svih poslova u svezi s tehničkim
pregledima i registracijom vozila (plaćanje naknade za ceste, za uslugu,
osiguranje i sl.).

Članak 6.

Preventivne tehničke preglede vozila, osim periodičnog tehničkog pregleda
kočnica, mogu bez ograničenja obavljati stanice za redovni tehnički pregled
vozila, kao i posebne stanice za preventivni tehnički pregled vozila prijevoznika
i drugih pravnih osoba koje ispunjavaju propisane uvjete, neovisno o kriterijima
iz članka 3. ovog pravilnika.

Bliže odredbe o mreži stanica za obavljanje periodičnih tehničkih pregleda
kočnica i uvjetima mogu se utvrditi posebnim općim aktom kojeg donose stručne
organizacije.

Članak 7.

Periodične tehničke preglede kočnica mogu obavljati stanice koje posjeduju
ovlaštenje, propisanu opremu i licencirane uposlenike.

Stanice za redoviti tehnički pregled vozila ne smiju obavljati periodični
tehnički pregled kočnica u redovitom radnom vremenu, odnosno moraju odrediti
točno vrijeme, ili dan u kojem će obavljati samo periodične tehničke preglede
kočnica.

Iznimno od stavka 2. ovog članka, periodični tehnički pregledi kočnica
u redovnom radnom vremenu mogu obavljati stanice za redovni tehnički pregled
vozila ako imaju najmanje dvije tehnološke linije.

Članak 8.

Stupanjem na snagu ovoga Pravilnika prestaje pravovaljanost Pravilnika
o utvrđivanju mreže i kriterija o dovoljnom broju stanica za tehnički pregled
vozila ("Narodne novine", broj 5/94, 40/95. i 76/96.).

Članak 9.

Ovaj Pravilnik stupa na snagu i primjenjuje se osmog dana od objave
u "Narodnim novinama".

I/1, Broj: 2273-1/98                                                    Broj:
8584
Zagreb, 18. prosinca 1998.                                          Zagreb,
18. prosinca 1998.
CENTAR ZA VOZILA HRVATSKE                         HRVATSKI AUTOKLUB

Predsjednik Nadzornog odbora                                   Predsjednik

**Ivan Babovac, dipl. ing.,** v. r.                                   **Tomislav
Družak, dipl. oec.,** v. r.

Pravilnik, NN 166/1998-2046